Vrou tydens rooftog noord van Pta doodgeskiet | Netwerk24
Deur Marietie Louw-Carstens 06 Julie 2020 08:42
Lees die jongste feite oor hierdie misdaad hier: Rooftog by kafee: Vrou sterf in lewensmaat se arms
Dit het intussen aan die lig gekom het dat die man en vrou by die Wolmarans-kafee in die gebied tussen Pyramid en Hammanskraal, noord van Pretoria, beroof is op 'n sakeperseel. Dit was dus nie 'n plaasaanval nie.
Die vrou en haar man, wie se name voorlopig weerhou word, was glo buite die plaashuis in die gebied tussen Pyramid en Hammanskraal, noord van Pretoria, toe hulle deur 'n onbekende getal gewapende mans aangeval is.
Die vrou, wat in haar 40's was, is doodgeskiet en haar man is ernstig aangerand. Hulle is 'n bekende paartjie in die omgewing en besit 'n slaghuis.
Ian Cameron, AfriForum se hoof van gemeenskapsveiligheid, sê dit lyk nie asof enigiets gesteel is nie. Die polisie en plaaswag is op soek na die moordenaars.
Dié moord in 'n landelike gebied volg kort nadat 'n swanger vrou die naweek op 'n plaas in die Weenen-distrik in KwaZulu-Natal keelaf gesny is.
Die 26-jarige vrou se man is ook erg in die aanval Saterdagaand aangerand. Die egpaar het twee minderjarige kinders wat fisiek ongedeerd is.